Μέχρι σήμερα δεν είναι ξεκάθαρο τι προκαλεί την ροδόχρους νόσο, ενώ φαίνεται ότι ένας συνδυασμός κληρονομικών και περιβαλλοντικών παραγόντων σχετίζεται με την εμφάνιση της. Παρ' όλα αυτά, κάποια πράγματα που ενδέχεται να επιδεινώνουν τα συμπτώματα της ροδόχρους, περιλαμβάνουν:
Κατανάλωση καυτερών φαγητών
Κατανάλωση ζεστού καφέ ή τσαγιού
Κατανάλωση τροφών που περιέχουν κινναμαλδεΰδη, όπως η σοκολάτα, η κανέλα, η ντομάτα και τα εσπεριδοειδή
Παρουσία καθελισιδίνης στο δέρμα, μιας πρωτεΐνης, η οποία το προστατεύει από μολύνσεις.
Ύπαρξη του βακτηρίου Helicobacter pylori στο έντερο.
Επαφή του ατόμου με τα δερματικά ακάρεα demodex και μόλυνση από το βακτήριο Bacillus oleronius, το οποίο αυτά φέρουν.
Ποιοι παράγοντες κινδύνου μπορεί να συμβάλλουν στην εμφάνιση της ροδόχρου νόσου;
Η ροδόχρους συνήθως εμφανίζεται σε άτομα μεταξύ 30 και 50 ετών και κυρίως σε άτομα με ανοιχτόχρωμο δέρμα, ξανθά μαλλιά και γαλάζια μάτια. Επιπλέον, η ροδόχρους σχετίζεται με γενετικούς παράγοντες, επομένως είναι πιο πιθανό να την αναπτύξει κάποιος, που έχει οικογενειακό ιστορικό της νόσου ή καταγωγή από περιοχές της Δυτικής Ευρώπης ή της Σκανδιναβίας. Τέλος, οι γυναίκες παρουσιάζουν συχνότερα την νόσο σε σχέση με τους άντρες, αλλά οι άντρες τείνουν να εμφανίζουν πιο βαριά συμπτώματα.